Svētdien, 11. janvārī, tika aizvadīta Latvijas florbola čempionāta spēle, kurā spēkiem mērojās «FK Bauska» un «Ķekava». Viesi šoreiz bija pārāki, un baušķeniekiem ar rezultātu 3:7 nācās atzīt savu sakāvi.Pirmos vārtus «Ķekavas» florbolisti guva jau trešajā minūtē, bet arī mājinieki necieta klusu un rezultātu izlīdzināja. Turpinājumā viesi tomēr izrādījās ātrāki un precīzāki, pirmo trešdaļu noslēdzot ar 4:1. Otrajā trešdaļā viesi panāca pat 5:1, bet baušķeniekiem vienus vārtus izdevās atgūt. Pēdējā perioda sākumā laukuma saimnieki pievilka līdz divu punktu starpībai 3:5, bet spēles beigās grožus palaida vaļīgāk, ļaujot «Ķekavas» florbolistiem dubultot savu pārsvaru - 7:3.Bauskas rajona Padomes sporta nodaļas vadītāja Inga Ūbele pēc spēles atzina, ka gaidījusi uzvaru. To vēlējušies arī sanākušie līdzjutēji, kuri šoreiz bija kuplā skaitā - ap 200. «Uz viesu fona mūsējie spēlētāji izskatījās lēnāki, fiziski noguruši. Tika zaudēts ātrumam. Neprata izmantot izdevību - iemest bullīti, turklāt vēl pamanījās iemest bumbiņu paši savos vārtos,» teic I. Ūbele. Viņa pieļauj, ka krīze ir pielikusi savu roku arī sportam. Iespējams finansiālu apsvērumu dēļ vairāki spēlētāji nevar apmeklēt treniņus, bet pats komandas treneris pēc kārtējā zaudējuma sola pielikt punktu visam. «Pašlaik pie situācijas pasliktināšanās, svarīgākais būtu komandas izdzīvošana. Ja neizdodas saglabāt vietu virslīgā, nevajadzētu rokas nokārt, ja atgrieztos 1. līgā. Komandai jānoturas kopā,» uzskata I. Ūbele.